Erikoiskirjastovirkailija, Kallion ja Kalasataman kaksoiskirjasto
2026-02-16 16:00 - 2026-03-12 16:00 | Viides Linja 11, 00530 Helsinki
Haemme erikoiskirjastovirkailijaa Kallion ja Kalasataman kaksoiskirjastoon!

Kallion kirjasto kuuluu Helsingin vilkkaimpiin kirjastoihin. Kirjasto sijaitsee tiiviisti asutulla, eläväisellä ja kulttuurielämältään rikkaalla alueella. Kalasataman kirjasto palvelee asiakkaita Redin kauppakeskuksessa voimakkaasti kasvavalla uudella asutusalueella. Kalasataman kirjaston toiminta painottuu lasten ja nuorten lukemisen edistämiseen.

Kirjastojen henkilökunta työskentelee molemmissa kirjastoissa, vaikka kullakin työntekijällä on oma kotipesänsä. Nyt haettavan erikoiskirjastovirkailijan pääasiallinen toimipiste sijaitsee Kalliossa. Tarvittaessa henkilökunta työskentelee myös muissa keskisen palvelualueen kirjastoissa.

Kaikenikäisten asiakkaiden luonteva ja lämmin kohtaamisen taito on työmme perusta. Teemme kirjaston palveluita yhdessä asiakkaiden kanssa. Sinulla on työntekijänä siis tärkeä rooli myös osallisuuden toteutumisessa.

Osallistut kirjaston asiakaspalveluun ja logistiikkaan sekä huolehdit osaltasi tilan ja kokoelman käytettävyydestä ja houkuttelevuudesta. Olet valmis ottamaan vastuuta arjen pyörityksestä yhdessä kollegoidesi kanssa, jotta palvelut pelaavat ja asiakkailla on mukavaa ja viihtyisää.

Työskentelet osana alueellista lasten- ja nuorten tiimiä. Tiimin tehtävä on tukea monipuolisten lukutaitojen oppimista läpi lapsuuden ja nuoruuden sekä tarjota iloa ja elämyksiä lasten, nuorten ja perheiden elämään. Suunnittelet ja toteutat etenkin päiväkodeille ja perheille suunnattua toimintaa. Tehtävääsi kuuluu myös lasten- ja nuorten palveluihin liittyvä viestintä.

Olet idearikas kirjastolainen, osallistut rohkeasti palvelujen kehittämiseen ja kokeiluihin yhdessä tiimisi kanssa. Hyödynnät toimintaympäristöä koskevaa tietoa varmistaaksesi, että palvelut vastaavat kaupunkilaisten toiveita ja tarpeita. Olet oma-aloitteinen ja osaat organisoida. Omaat myös hyvät työyhteisötaidot - olet kannustava, rakentava ja luotettava työkaveri.

Tehtävän vaatimuksena on soveltuva ammatillinen tutkinto. Kielitaitovaatimuksena on hyvä suomen ja englannin kielen taito sekä tyydyttävä ruotsin kielen tai erinomainen muun kielen taito.

Tehtävässä edellytetään aiempaa kokemusta lasten kanssa työskentelystä, hyvää lastenkirjallisuuden tuntemusta sekä viestintäosaamista. Eduksi luetaan kirjasto- ja informaatioalan opinnot.

Työhön sisältyy säännöllistä ilta- ja viikonlopputyötä. Viikkotyöaika on 36 h 15 min.
Tarjoamme sinulle merkityksellisen työn, mukavan ja kannustavan työyhteisön sekä ison työnantajan kattavat työsuhde-edut sekä kouluttautumismahdollisuudet.

Tasa-arvon ja yhdenvertaisuuden edistämiseksi Helsingin kaupunki kannustaa anonyymiin rekrytointiin, ja tämä rekrytointi toteutetaan anonyymisti. Anonyymin rekrytoinnin tavoitteena on kohdentaa huomio hakijan ammatilliseen osaamiseen sekä työkokemukseen. Täytä työnhakulomake normaalisti. Huomioi hakemusta kirjoittaessasi, että se noudattaa anonymiteetin periaatteita. Esihenkilö valitsee haastateltavat henkilöt anonyymin yhteenvedon perusteella eikä siinä ole nähtävissä hakijan nimeä, ikää, sukupuolta tai äidinkieltä.

Lähetä hakemuksesi rekrytointijärjestelmämme kautta.
